Inkopiewenke vir Swart Vrydag | rooi rose Inkopiewenke vir Swart Vrydag | rooi rose
Of jy nou aan 'Black Friday' deelneem of nie, hierdie dag word wyd en syd bespreek. Is jy gereed? Ons het by twee van Suid-Afrika se grootste aanlynhuise, Takealot en Superbalist, gaan aanklop vir 'n paar wenke om Swart Vrydag ore aan te sit.
Inkopiewenke vir Swart Vrydag deur Bea Lingenfelder en Susra Matthee. Hooffoto: Yozayo/istock image
1 Stel 'n begroting op
Besluit vooraf wat jy op hierdie dag wil koop en hou daarby. 'n Mens kan binne 'n oogwink te veel geld op winskopies uitgee. Daarom is dit wys om die produkte wat jy regtig nodig het voor die tyd te kies en nie net spontaan te koop vir die afslag nie.
2 Stel vooraf 'n wenslysie op
Elke aanlynwinkel het 'n wenslysie (wish list) waar jy al jou gunsteling items kan "stoor" tot jy gereed is om dit te koop. Zuhaa, rekeningbestuurder van hierdie aanlynwinkels, plaas altyd al haar items vooraf in die wenslys sodat op sy die dag net op die afdeling kan klik en alles op een slag betaal. Sommige aanlynwinkels laat jou toe om al jou items reeds in die koopmandjie ("cart") te hou, maar dit kan uitgeskop word as daar probleme met die netwerk is – dus is die wenslysie die beter opsie.
Lees ook: 3 webwerwe om jou lewe makliker te maak
3 Doen jou huiswerk
Dit is moeilik om enige afslag te weerstaan, maar sommige winskopies is regtig nie altyd daardie lang rye en ure voor die rekenaar werd nie. Winkels begin al vroeg in November hulle afslagitems bekendstel. Maak seker jou bloed, sweet en trane is die moeite werd – werk vooraf die afslagpersentasie uit en bepaal of dit die moeite werd is vir die item wat jy wil koop; 'n duursame item soos 'n wasmasjien met 'n groot afslag is natuurlik 'n slim kopie.
Lees ook: Swart Vrydag-winskopies 2018
4 Maak seker jou besonderhede is reg
Televisiestelle en baie ander elektronika vereis dikwels dat jy 'n lisensienommer moet intik tydens die koopproses. Maak dus seker jy het alle nommers, kodes en inligting gereed vir wanneer daardie vrae opduik. Jou soektog na dokumentasie kan jou dalk net jou wenkopie kos!
5 Werk in 'n span
Bianca, kopieskrywer vir Takealot en Superbalist, vertel dat sy en haar vriende op universiteit die aand voor Black Friday bymekaar gekom het en hul rekenaars op verskillende webtuistes ingeteken het. Elke vriend het 'n webtuiste gehad waarop hulle moes gaan en die items van almal tesame moes koop. "Ons almal het lysies gemaak van wat ons op elke webtuiste wil hê en dit vir die persoon gegee wat in beheer van daardie webtuiste was."
Wat sê ons redaksiespan
Suzanne Kotze (Skoonheidsredakteur): Ek het verlede jaar 'n bedbank gekoop wat ek al heel jaar wou hê. Dit was halfprys op Swart Vrydag, en al kon ek nie die kleur van my eerste keuse kry nie, lyk dit eintlik baie mooi in my huis. Haar #rrwenk: Voor jy jou wenslysie vol maak vir Swart Vrydag, maak seker jy haal eers al die ander items uit jou wenslysie wat jy nie vir Swart Vrydag wil koop nie. Ek koop gewoonlik graag goed soos Lego en ander speelgoed waarvan my kinders en hul maatjies hou. Dan stoor ek dit in my geskenke-kas om deur die jaar te gee.
Salomé Delport (Gesondheidsredakteur): Ek het klaar my lysie van twee items opgestel – en begin soek na wat die verwagte pryse van items is om te sien of die aanbiedings winskopies is of nie
Susra Matthee (Moderedakteur): Ek neem nie graag deel aan sulke geleenthede nie, want dan koop ek goed wat ek nie nodig het nie!
Corné Greeff (Skoonheidsasistent): Ek bly reg langsaan 'n winkelsentrum, maar ek verkies om Swart Vrydag aanlyn te doen. Ek sien nie kans vir daardie soektog na parkering en die lang rye om te betaal nie.
Anelle Tewson (Produksiehoof): Twee jaar gelede het ek baie goeie winskopies op DisChem se aanlynwebtuiste gekry, maar verlede jaar was daar nie sulke goeie afslagkopies nie. 'n Mens moet mooi kyk of die winskopie regtig soveel beter is as die oorspronklike prys.
Elmarie Otto (Teksredakteur): Op die Transvaalse platteland waar ek groot geword het, het ons net van Kersfees, Nuwejaar en verjaarsdae geweet, niks van hierdie volksvreemde Swart Vrydae, ens. nie. Om deel te neem sal vir my net kunsmatig voel. Ek nooi eerder my vriende oor vir 'n lekker ete sonder rekenaars en wenslysies.
Gaan besoek Takealot en Superbalist se webtuistes om vir groot winskopies te beplan. Takealot se Blue Dot-uitverkoping is nog vir vyf dae na Swart Vrydag geldig, wat beteken jy kan steeds dieselfde afslag op items kry na die dolle naweek!